[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Szép jó napot kívánok, tisztelt képviselőtársaim! Szeretettel köszöntöm valamennyiüket itt, a nyár újrainduló melegében. Tájékoztatom önöket, hogy az ülés vezetésében Hiszékeny Dezső és Ikotity István jegyző urak lesznek segítségemre az Országgyűlés nyári rendkívüli ülésén. Az ülést megnyitom. Köszöntöm kedves vendégeinket is és mindenkit, aki figyelemmel kíséri mai munkánkat. [[Bangóné Borbély Ildikó: Nehéz lesz ez a fél óra.]] Napirend előtti felszólalások következnek. Napirend előtti felszólalásra jelentkezett Tóth Bertalan frakcióvezető úr, az MSZP képviselőcsoportjából: „Amiket a Fidesz nem ismer: kötelesség, felelősség, valódi problémára valódi megoldás” címmel. Parancsoljon, frakcióvezető úr, öné a szó.
Köszönöm a szót, elnök úr. Tisztelt megjelent Képviselőtársaim! „Tartsd mindig eszedben, hogy minden ember azonos állapotban születik, és hogy semmi sem emel föl, csakis az alázat, semmi sem taszít le, csakis a gőg és a gyűlölség.” Szent István intelmét a Fidesz miniszterelnöke egy ünnepi beszédben emelte ki. És ha most körbenézünk itt, a parlament padsoraiban, akkor láthatjuk, hogy kiknek fontos Magyarország és a magyar emberek problémája; és kik azok, azt is láthatjuk - illetve pontosabban: nem láthatjuk őket -, akiknek a gőg és a gyűlölség a fontos, nem a magyar emberek problémája. A Fidesz és a KDNP ma bebizonyította, hogy nem érdekli Magyarország jövője, nem érdekli a miattuk bajba jutott emberek százezreinek a sorsa. Ők csak a saját önző, hatalommegtartó érdekeiket követik, mert egy pitiáner, bosszúvezérelt ügyben a Fidesz nyáron össze tudott hívni egy rendkívüli ülést és arra el is jöttek, de a valódi problémák elől elmenekülnek. Ők inkább azt választották, hogy nyaralnak vagy éppen lekésték a helikoptert. [[Közbeszólás az MSZP so­raiból: Az fontos.]] Az MSZP, az LMP és független képviselők kezdeményezésére két ügy miatt hívtuk ma össze az Országgyűlést. Az egyik az oktatás szabadságának a védelme, a másik a devizahitelesek megsegítése. Az első ügy célja, hogy megállítsuk a Fideszt a hazai felsőoktatás ellen indított harcában, és megakadályozzuk az egyik legjobb magyar egyetem, a CEU ellehetetlenítését. Azért van szükség erre a rendkívüli ülésnapra és törvényjavaslatra, amelyet benyújtottunk, mert meg kell védenünk a tudományos élet és az oktatás szabadságát. Meg kell védenünk Magyarországot a szégyentől és a büntetéstől. Meg kell védenünk a diákokat, a tanárokat, a magyar embereket a Fidesz romboló, ostoba, cinikus és hazug támadásaitól. [[Kósa Lajos megérkezik az ülésterembe. Zaj, közbeszólások az ellenzéki oldalon, köztük: Jó napot!]] Mi a többi demokratikus erővel közösen harcolunk a közös célért, a magyar diákok jövőjéért, mert egyedül így kerülhetjük el, hogy az Orbán-kormány miatt megbüntessék és kiközösítsék Európából hazánkat. A másik ügy, hogy azonnali intézkedéseket tegyünk annak érdekében, hogy a fizetési nehézségekkel küzdő magyar családok tízezrei ne kerüljenek az utcára. Képviselőtársaim! Ma 70 ezer családnak van még tartozása árfolyamgátas gyűjtőszámlán, akiknek a tartozása átlagosan 270 ezer forinttal emelkedett. 72 ezer családot kerestek meg hitelintézetek végrehajtási ügyben. Idén csak az első negyedévben 774 kilakoltatás történt. Emlékezzünk rá, 2010 áprilisában az euró még 265 forintba került, a svájci frank pedig 185 forintba. A Fidesz azonban tudatosan gyengítette a forintot és növelte a törlesztőrészleteket. Emlékezzünk arra is, hogy Kósa Lajos, illetve Szijjártó Péter nyilatkozatai miatt 2010 júniusában elszállt a forint árfolyama. A kormányzat által okozott árfolyamveszteséggel 2010-ben a devizahitelesek 974 milliárd forintos árfolyamveszteséget szenvedtek el. Hol van most Szijjártó Péter? Kósa Lajos mégis megjelent. De hol van most Matolcsy György, aki a Magyar Nemzeti Bankban tudatosan gyengíti a forintot, és az ebből keletkező árfolyamnyereségből rokonokat, barátokat vagy éppen a barátnőjét finanszírozza? De hol van Trócsányi miniszter úr, akinek az ügyvédi irodája nem a devizahitel-károsultakat képviseli, hanem akár a bankokat még a magyar állammal szemben? [[Közbeszólás az ellenzéki oldalról.]] De hol van Trócsányi miniszter úr, akinek a felesége slauggal oszlatja a devizahiteles tüntetőket? [[Sallai R. Benedek, miközben elfoglalja képviselői helyét: Mondjanak le!]] Tisztelt Képviselőtársaim! Az MSZP elfogadhatatlannak tartja azt, ahogy a kormány és a Magyar Nemzeti Bank a devizahitelesek problémáit kezeli. Ha a Fidesz a bankokkal szemben a hitelkárosultak érdekeit védené, akkor támogatta volna az MSZP korábbi javaslatait; akkor nemcsak a végtörlesztő gazdagok, hanem minden devizahiteles magyar család a 2010-es kedvezményes árfolyamon törleszthetne. A Magyar Nemzeti Bank 266 milliárdos árfolyamnyereségét pedig a károsultak kapták volna, nem Matolcsy barátai, rokonai vagy éppen a barátnője; és a brókerbotrányok devizahiteles károsultjai, köztük a legsúlyosabban érintett baranyai családok már megkaphatták volna a segítséget. Tisztelt Képviselőtársaim! A rombolást, a gőgöt, a gyűlölséget meg kell állítani. Ezért van szükség 2018-ban kormányváltásra. Tegyünk igazságot közös jövőnkért, Magyarországért! Köszönöm a figyelmet.
Köszönöm szépen, frakcióvezető úr. A kormány nevében Dömötör Csaba államtitkár úr válaszol az elhangzottakra. Parancsoljon, államtitkár úr!
Köszönöm a szót. Tisztelt Elnök Úr! Tisztelt Frakcióvezető Úr! [[Közbeszólás az MSZP soraiból: Csak az igazat!]] A mai napon újra meggyőződhettünk arról, hogy mit is jelent a gyakorlatban az, amikor Lendvai Ildikó azt mondta a kamerába, hogy az ellenzéki pártok mind-mind Soros György oldalán állnak. [[Derültség az MSZP soraiban.]] Mert a milliárdos számára fontos ügyekben még nyáron is összehívják a parlamentet, valószínűleg még Botka László is hátrahagyna bármilyen korallzátonyt, ha országgyűlési képviselő lenne. Sokan kívánjuk azt, azt gondolom, hogy bárcsak az ellenzéki képviselők - a Jobbikot is beleértve - akkor lennének ilyen lelkesek, amikor a magyar embereket érintő ügyekben kellene cselekedni és szavazni. [[Zaj, közbekiáltások az ellenzéki oldalról. Az elnök csenget.]] Ami a mai ülésnap javasolt témáját illeti, önök is nagyon jól tudják, hogy a kormány azt szeretné elérni, hogy minden Magyarországon működő egyetemre azonos szabályok vonatkozzanak, ne legyenek kiskapuk, ne legyen kettős mérce. A korábban elfogadott törvénymódosítás egyetlen külföldi egyetemmel szemben sem támaszt teljesíthetetlen követelményeket. Nem véletlen, hogy a tárgyalások jól haladnak az érintett országokkal. A Soros-egyetemet senki nem akarja bezárni, és az, hogy önök ezt állították, az semmi más, csak a szokásos politikai hisztériakeltés része. [[Közbeszólások az MSZP soraiból.]] Ami a devizahitelesek ügyét illeti, ott azért nehéz megállni, hogy az ember ne legyen indulatos az ellenzék álságosságát látva. [[Közbekiáltások az MSZP soraiból, köztük dr. Szakács László: Ne legyél indulatos!]] Mert ha van egyértelmű felelőse a devizahitelezési válságnak, akkor az a baloldal, a baloldali kormányzás. [[Felzúdulás, közbekiáltások az ellenzéki oldalról, köztük: Kérdezd meg a Lajost! Az elnök csenget.]] A polgári kormányra maradt a devizahitelezési válság kezelése. Ezért döntött ez a kormány az árfolyamgátról, a végtörlesztésről és a banki elszámoltatásról. [[Közbeszólás az MSZP soraiból: 180 forintért a haveroknak.]] És az az ellenzék, tisztelt képviselő úr, amelyik most nagy szívet színlel, egyáltalán nem szavazta meg ezeket az intézkedéseket. Ha az ellenzéken múlt volna, akkor magasabb lenne ma a törlesztő, több maradt volna a bankoknál, és több család ment volna csődbe. Emlékeztetőül szeretném önöknek elmondani, hogy Botka László nem szavazta meg a devizahitelek betiltását, a kamatemelések korátozását. Nem szavazta meg az árfolyamgátat és az eszközkezelő felállítását sem. Nem szavazta meg Botka László a végtörlesztést sem. [[Közbeszólások az MSZP soraiból, köztük Gőgös Zoltán: Nem volt képviselő, azért nem.]] És az MSZP ezek után nem támogatta a banki elszámoltatást. [[13.10]] Így állunk, ez az ellenzék, ez az MSZP devizahiteles szégyenlistája. Kérem, mondják ezt el a károsultaknak! [[Dr. Szakács László: A szegedi közgyűlés… Bangóné Borbély Ildikó: Mondjad a Lajosnak! Közbeszólás az MSZP soraiból: Orbánnak mondd!]] Tisztelt Ház! Sajnálom, hogy az MSZP elmulasztott pár olyan ügyet napirendre kérni, amelyek egyébként sok embert érintenek Magyarországon. Például, hogyha Soros György számára fontos témákról van szó, akkor miért nem kérték napirendre a határzár kérdését? Jól tudjuk, hogy az önök miniszterelnök-jelöltje elbontaná a határzárat, az önök pártelnöke pedig megindítaná a betelepítési programokat. A múlt heti terrortámadások után, azt gondolom, hogy nem kell nagyon részleteznünk, hogy ez milyen biztonsági kockázatokkal jár. És van itt még valami, tisztelt képviselő hölgyek és urak. [[Dr. Szakács László: Még írtak oda valamit?]] Ha megnézzük az MSZP-s nyilatkozatokat, akkor azt látjuk, hogy az MSZP igyekszik kidomborítani szociálisan érzékeny oldalát. Teszi ezt úgy, hogy az egyik fő emberük, Czeglédy Csaba 68 napja előzetes letartóztatásban van. [[Heringes Anita: Mengyi Rolandot… Közbeszólások az MSZP soraiból: És a Mengyi Roland? Heringes Anita: Miért nem ő ül? Közbeszólások az ellenzéki padsorokból. Az elnök csenget.]] Nem másért - ön is tudja, tisztelt kiabáló képviselő asszony -, mint 3 milliárd forintnyi adó elkerüléséért, ennyi tűnt el. A károsultak között pedig diákokat találunk, akiknek nem fizették ki a bérét. Így áll az MSZP: a fiatalokra, kötelességre, felelősségre, a társadalmi igazságosságra hivatkozik, de közben az egyik meghatározó embere eltüntet 3 milliárdot, és meglopja a magyar diákokat. [[Dr. Szakács László: Mengyi tartja ezeket a konferenciákat!]] A párt meg közben hallgat arról, hogy milyen szerződéseket kötött Czeglédy Csabával, és felbontotta-e már ezeket a szerződéseket. [[Gőgös Zoltán: Az a baj, hogy nem arra válaszolsz, amiről beszéltünk! Dr. Szakács László: A Flórival van még szerződés?]] Ilyen most az MSZP, egy aranyrögökkel és korrupcióval kibélelt párt, amely felszámolná Magyarország biztonságát, és még a devizahiteleseket is cserben hagyta, amikor szavazni kellett. Ehhez képest a választás előtti szokásos marakodásuk csupán apró lábjegyzet. [[Közbeszólás az MSZP soraiból: Flóri, Flóri!]] Köszönöm, hogy meghallgatott.
Köszönöm szépen, államtitkár úr. Tisztelt Országgyűlés! „Tízezer áldozat!” címmel az LMP képviselőcsoportjából Hadházy Ákos képviselő úr jelentkezett napirend előtti felszólalásra. Parancsoljon, képviselő úr, öné a szó.
[[Hangosítás nélkül.]] Köszönöm szépen. Tisztelt Elnök Úr! Tisztelt Ház! - már amelyik fele itt van.
Nem hallatszik!
Köszönöm szépen, elnök úr. Tisztelt Ház! - amelyik fele itt van, aki eljött, akik vették a fáradságot. A terroristák életeket vesznek el, életeket tehetnek tönkre, és aljas és gátlástalan politikusok is felelősek lehetnek életek tönkretételéért és akár életek elvételéért is. Nem tudjuk, hogy a devizahitelesek közül hányan lettek öngyilkosok, vannak ilyenek sajnos, biztos, hogy nem is egyedül vannak ilyenek, de azt viszont ki lehet számítani, hogy hány embernek az életét teszik tönkre azok a politikusok, akik úgy beszélnek, ahogy ön, és akik úgy állnak hozzá ehhez a problémához, ahogy önök. Azt tudjuk, hogy tavaly 3 ezer végrehajtás történt, az idén el fogja érni a 10 ezret a végrehajtások száma. Szeptemberben 1600 végrehajtás fog indulni. Ez minden munkanap 80 végrehajtás, 80 család feje fölül fogják elvenni a házat. És amikor megnézzük a végrehajtások adatait, jól lehet látni a bírói végrehajtási adatokból, hogy az ingatlanoknak a becsült értéke feleannyi, mint amennyivel ezek az emberek tartoznak. Tehát kirakják őket a házból, és utána ugyanúgy tovább, életük végéig fizethetik a törlesztést. Az LMP ezért mindent meg akar tenni a kilakoltatásoknak a felfüggesztésére, ezért javasoltuk ezt a napirendi pontot a mai napon, hogy legalább az európai uniós bíróság döntéséig vagy, ha az nem lesz kedvező, akkor a következő kormány felállásáig, amelyik ezt a problémát meg fogja oldani, adjunk haladékot ezeknek az embereknek. Önök viszont nem jöttek el, nyilvánvalóan érzéketlenek, nyilvánvalóan lusták is, és nyilvánvalóan szívtelenek is. De sajnos valószínűleg gyávák is, mert gyávák szemébe nézni a devizahitel-károsultaknak. Arra kérem államtitkár urat, amikor majd cinikusan megjegyzi, hogy önök mindent megtettek és mindent megoldottak, és nincsen devizahiteles kérdés, akkor majd oda föl mondja azoknak a devizahitel-károsultaknak, akik végrehajtás alatt állnak vagy a végrehajtásra várnak, akinek a férje meghalt, nem tudja a törlesztőrészletet fizetni, és már végrehajtás alatt áll a háza. [[Dr. Szakács László: Mondd el nekik, hogy ki nem szavazta meg! Dr. Bárándy Gergely: Sőt azt is, hogy miért nem vagytok itt!]] Még szörnyűbb belegondolni, hogy vannak olyan fideszes kispolitikusok, akik ingatlanokkal seftelnek, és akiknek érdekükben is állhat az, hogy ezeket az embereket kirakják a megvásárolt házból, hogy minél hamarabb továbbértékesíthessék busás haszonnal. [[Közbeszólások a Jobbik soraiból.]] Nincsenek önök itt, ezért nem tudunk segíteni, nem tud a parlament ma tenni a kilakoltatások ellen, de ígérni tudjuk és fogadni tudjuk, hogy az első dolog lesz, amit megoldunk, ezeket az embereket meg fogjuk menteni, és egy devizahiteles kárpótlás körülményeit fogjuk kidolgozni mindazok számára, akik nem voltak abban a szerencsés helyzetben, hogy a 180 forintos árfolyamon végtörlesztést végezzenek. Az LMP is mindent meg fog tenni, és bízik abban, hogy az ellenzék sem egymásra fog licitálni, hogy ki menti, ki menekíti meg ezeket az embereket, hanem közösen teszünk arra ígéretet, bárhogy is alakul az új kormány, de meg fogjuk menteni ezeket az embereket. Nem jöttek el önök, nem véletlenül, hiszen tudják azt, hogy vádolni fogjuk önöket. A devizahitelesek tragédiájáért nemcsak a bankárok a felelősek, nemcsak azok a bankárok, akik tulajdonképpen egy határidős ügyletbe vitték be emberek százezreit, hanem a devizahitelesekért a kormány is felelős, úgy gyengítették a forintot tudatosan, bevallottan, előre megfontoltan, hogy nagyon jól tudták, az emberek legnagyobb részét nem fogják megmenteni, csak a végtörlesztésnél, előtörlesztésnél, akiknek volt annyi pénzük, azokat mentették meg. Vádoljuk önöket, mert ami a legnagyobb disznóság volt ebben az egész folyamatban az önök részéről, amikor arról beszélnek, hogy elszámoltatták a bankokat, arról beszélnek, hogy megadóztatták a bankokat. Ez így is van, egy extraadót vetettek ki, elvették azt az extraprofitot, amit a devizahitelesek vérén a bankok kerestek. Ezt elvették tőlük, csak éppen elfelejtették visszaadni a devizahiteleseknek. 2010 óta ezermilliárd forintot vettek el a bankoktól ebben a formában, azt a pénzt ezektől az emberektől vették el, csak elfelejtették visszaadni. Építettek belőle stadiont Felcsúton. Ezeknek az embereknek mondja meg, hogy önök megoldottak mindent, és nincsen devizahiteles probléma! És végül vádoljuk önöket, mert nem akadályozták meg azt, hogy Matolcsy Magyar Nemzeti Bankja 260 forintért adja a forintosítási akciókor azt a svájci frankot, amit 160 forintért vásárolt meg. Vádoljuk önöket, mert nem akadályozták meg abban, hogy az ebből vett 260 milliárd forintot gyakorlatilag a szeretőjére meg mindenféle luxuskiadásra költse. Vádoljuk önöket, és ígérjük és fogadjuk, hogy meg fogjuk oldani ezt a problémát. Köszönöm szépen.
Köszönöm szépen, képviselő úr. A kormány nevében az elhangzottakra Dömötör Csaba államtitkár úr válaszol. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Ön nem tud olyan kormányzati nyilatkozatot mondani, amely arról szólna, hogy minden meg van oldva [[Közbeszólások az MSZP soraiból. Dr. Szakács László: Hajjaj!]] , sok még a teendő. Egy dolgot azonban állítunk, hogy ebben a munkában, a devizahitelesek megsegítésében az elmúlt évek tapasztalatai alapján az ellenzéki pártokra nem tudunk számítani. Engedje meg, hogy önnek is elmondjam, hogy az LMP a mai ülést közösen kezdeményezte a Magyar Szocialista Párttal, és a furcsaság ebben az, még egyszer elmondom, hogy azokkal kezdeményezték a mai ülést, akik a fő felelősei a devizahiteles válságnak. [[Közbeszólások az MSZP soraiból: Ugyan már! Ez hazugság! Az elnök csenget.]] Ezért engedje meg, hogy egy kicsit részletesebben felidézzem az előzményeket. 2002-ben volt Magyarországon egy jól működő lakástámogatási rendszer, és a hatalomra kerülő baloldal azt ígérte akkor, hogy ezt folytatja, majd ezt az ígéretüket megszegték, eltörölték ezt a programot. Ez a devizahitelezés felé terelte a magyar családokat, aminek eredményeként a lakossági devizahitelek összege több mint a százszorosára - tehát több mint a százszorosára - növekedett. Pár év alatt drasztikusan megváltoztak az árfolyamok. Miközben a bankok tisztességtelen gyakorlatot folytattak [[Közbeszólás az MSZP soraiból: Nézz jobbra magad mögé!]] és mivel a baloldali kormányok szemet hunytak efelett, ez tragikus következményekkel járt: százezrek kerültek adósságcsapdába, kilátástalan helyzetbe. És szeretném az ön számára is rögzíteni, hogy a baloldali kormányok semmilyen, de semmilyen segítséget nem nyújtottak nekik. [[Közbeszólás az MSZP soraiból: Kivéve egy jó árfolyam!]] helyzet súlyosságát a polgári kormány a kezdetektől fogva felismerte, ezért az egyik első intézkedése volt a kilakoltatási moratórium meghirdetése, ezt követően bevezette az árfolyamgátat, és lehetővé tette a végtörlesztést, döntött a kormány a forintosításról és a bankok elszámoltatásáról. A bankok összesen több mint ezermilliárd forintot fizettek vissza. [[Dr. Hadházy Ákos: Hova tettétek? Dr. Szakács László: Hol van?]] A rend kedvéért azt is szeretném önnek elmondani, hogy a devizahitelesekre hivatkozó LMP sem az árfolyamgátat, sem a végtörlesztést, sem a Nemzeti Eszközkezelő létrehozását nem támogatta itt az Országgyűlésben. Így hát az LMP-re is igaz az a helyzet, hogy ha rajtuk múlik, magasabb lenne a törlesztő, több maradt volna a bankoknál [[Dr. Szél Bernadett: Jaj, dehogy… Ne hazudjál már! Hazudsz! Az elnök csen­get.]] , és többen mentek volna csődbe. Ez a helyzet. Ami a jövőt illeti, tisztelt képviselő úr: hogyha valóban szeretnék elkerülni a hasonló hitelezési válságokat, akkor nem flörtölnének egyre intenzívebben a szocialistákkal, nem próbálnának egyre jobban összeállni azokkal, akik, még egyszer mondom, a fő felelősei a devizahitelezési válságnak. [[13.20]] Mivel a hasonló válságok legjobb ellenszere egy jól működő otthonteremtési rendszer, ezért rengeteg magyar család nevében kérdezzük az LMP-től, hogy a szocialistákhoz hasonlóan ez a párt is fel akarja-e számolni [[Dr. Szél Bernadett: Mi kérdezünk, ti válaszoltok!]] a jól működő otthonteremtési programokat. [[Dr. Szél Bernadett: A kormány nem kérdezi az ellenzéket! A kormány válaszol!]] Ha valóban elkötelezettek a magyar családok ügye iránt, akkor őszinte választ adnak [[Dr. Szél Bernadett: Ez nem az a műfaj, amikor a kormány kérdezi az ellenzéket!]] erre a stratégiai jelentőségű kérdésre. Köszönöm, hogy meghallgatott.
Köszönöm szépen, államtitkár úr. Tisztelt Országgyűlés! „Meddig húzódik az évszázad pénzügyi átverése?” címmel a Jobbik képviselőcsoportjából Z. Kárpát Dániel képviselő úr jelentkezett napirend előtti felszólalásra. Parancsoljon, képviselő úr, öné a szó.
Tisztelt Elnök Úr! Tisztelt Ház! Az évszázad pénzügyi átverése kapcsán vérciki az, hogy a kormányzó pártok képviselői megengedték maguknak azt az alja pofátlanságot, hogy be sem jöttek erre a rendkívüli ülésre. Az államtitkár úr szavaival innentől nem is kellene foglalkozni, hiszen hiteltelenek, de adjuk meg számára azt a tisztességet, hogy ha legalább itt van, akkor engedjük meg neki, hogy érdemben, szakmailag reagáljon. [[Közbeszólás a Jobbik soraiból.]] Államtitkár Úr! Egy kérdéssel is elintézhetném ezt az egészet. Ha valaki 165 forinton vette fel az úgynevezett hitelét, indokolja meg nekem matematikailag, logikailag, erkölcsileg, hogy miért kellett azt 256 forintos, majdnem piaci árfolyamon visszaváltani. Önök itt a bankok elszámoltatásáról beszélnek, önök egyszerűen hazudnak. Milyen logika alapján fosztották ki ezeket az embereket? Még egyszer mondom: hogy lett a 160-165 forintból 260, hol a különbözet? Ön azt mondta, hogy ezermilliárdos nagyságrendet visszavettek az érintettektől. Hol van a pénz? [[Dr. Bárándy Gergely: A Nemzeti Bankban! A Pallas Athénében van a pénz!]] Adja magát, hogy bizony a teljesen hibás elszámolási törvényük folytán a bankoknál hagyták legalizálva a százmilliárdokat, amiket elvettek a magyar emberektől - majd egy Jobbik-kormány vissza fogja adni számukra -, de államtitkár úr, ne hazudozzon. Amíg ezeket a hiteleket a Jobbik javaslatának megfelelően nem forintosítják a felvétel napjának árfolyamán, addig ön hazudik, és egy kifosztómechanizmus-gépezetet támogat, amelynek értelmében az emberektől indokolatlanul elvett pénzt ön és a bandája jóváírta a bankok számláján, miután paktumot kötöttek a Magyar Bankszövetséggel. [[Közbeszólás a Jobbik soraiból: Így van!]] Egészen szánalmas módon lefeküdtek a magyar bankrendszernek, ezt emlékeim szerint még kétharmados támogatottsággal tették meg. Azt kell hogy mondjuk, mi mindenkivel összefogunk ebben a kérdésben, azzal az LMP-vel is, amely még az előző ciklusban egyébként a hármas felelősségről beszélt, miszerint az adósokat is bele kell vonni itt a rendezésbe minél jobban. Nagyon örülünk az LMP azon evolúciójának, hogy most már ugyanúgy tudjuk artikulálni ezt a kérdést, mint ahogy a kezdetektől fogva kellett volna, a kilakoltatási moratórium meghosszabbítása ugyanakkor nem az LMP, nem a Jobbik feladata lenne, hanem Magyarország Kormányáé. Önök tették azt az ígéretet, hogy nem hagynak senkit az út szélén. Azt követeltem önöktől egyébként tucatnyi alkalommal eddig, hogy addig hosszabbítsák meg ezt a moratóriumot, ameddig a saját ígéretüknek nem felelnek meg, tehát ameddig ezeknek az embereknek a helyzetét nem tudták rendezni. Ennek pedig egyetlen módja van: a hiteleket a felvétel napjának árfolyamán kell átváltani, és utána vitatkozhatunk arról a kártérítésről, ami ezeknek az embereknek járna, mert államtitkár úr, ön nem tudja - remélem, nem is akarja - forintban kifejezni az átvirrasztott éjszakákat, az elveszített családtagokat, legalább akkora veszteséget, azt, hogy külföldre kényszerültek tízezrek, százezrek azért, hogy az ottani magasabb bérből fizessék az itteni devizahitelüket. Tehát önök hozzájárulnak az ország kiürítéséhez, hozzájárulnak a magyar gazdaság kiszárításához. A Jobbik ellenzékből kormányozva ez ügyben is letett valamit az asztalra. Béruniós koncepciónk - amit szégyenszemre egy ellenzéki pártnak kellett több szövetséges országgal elindítani, és nem önöknek kormányon - egyértelmű válaszokat ad arra nézve, hogy hogyan lehet a magyar bérszínvonal növelése folytán megszüntetni azt a hitelfelvételi kényszert, ami ehhez a teljesen elbarmolt devizahitelezéshez és annak az elbarmolt állami szabályozásához vezetett. Államtitkár Úr! Mielőtt a mellét kezdi döngetni, nézzem már utána, mert én megtettem: 2010 előtt önök sehol nem voltak. Nem találni az ellenzéki javaslataikat, nem találni a demonstrációik emlékét a parlament előtt. Hol voltak önök? Mit csináltak akkor? [[Dr. Szakács László: Soros egyetemén tanultak!]] Mire ez a nagy melldöngetés?! És hol vannak azóta? Előtte semmit nem csináltak, utána egy-két évvel lefeküdtek a bankoknak. És most ön itt arra büszke [[Közbeszólás a Jobbik soraiból: Szégyen!]] , hogy a szerencsések 180 forinton végtörleszthettek, az önök fideszes haverjai és azok a szerencsés emberek, akiknek volt ehhez megfelelő tartalékuk? Én azokért állok itt ki, akiknek a 256 forintos piaci árfolyamot vágták a nyakába. Van pofája önnek azt mondani, hogy elszámoltatták a bankokat?! Százmilliárdokat húztak le magyar emberekről indokolatlan módon, írták ezt jóvá az elrontott elszámolási törvényükkel az érintett pénzintézetek számláin. Tehát még egyszer mondom: felvételkori árfolyamon történő forintosítás, az MNB-nél a devizahiteles átváltáson felhalmozódott többlet kártérítési alapba csoportosítása lenne szükséges - ebből rendezni a károsultak sorsát -, egy tisztességes otthonteremtési program nemcsak CSOK-kal és nemcsak CSOK-osoknak, hanem bérlakásépítési programmal is, a kilakoltatási moratórium meghosszabbítása egészen addig, amíg az ígéretüknek nem felelnek meg, ötödsorban pedig a Jobbik benyújtotta a végrehajtási túlkapásokat megállítani kész javaslatát is. Az önök térfelén pattog a labda, ősszel mindezeket tárgyalni fogjuk, de mi mindig úgy vagyunk öltözve, szíveskedjenek tehát önök is úgy öltözni, de legalább bejönni ide, a parlamenti ülésterembe, és ne futamodjanak meg, ne legyenek gyávák a továbbiakban. Köszönöm a figyelmet. [[Taps a Jobbik soraiban.]]
Köszönöm szépen, képviselő úr. Megértem az indulatait, de arra kérem, hogy máskor bizonyos kifejezéseket [[Dr. Apáti István: Gyakrabban használjon! Derültség a Jobbik soraiban.]] próbáljon a felszólalásából törölni. Most pedig Dömötör Csaba államtitkár úrnak adok szót. Parancsoljon, államtitkár úr!
Elnök Úr! Azért a Jobbiktól hallottunk már ennél durvábbat is, úgyhogy ahhoz képest ez semmi. [[Moraj a Jobbik soraiban.]] Tisztelt Képviselő Úr! Ha a pár évvel ezelőtti nyilatkozatait, akár az önét, akár a jobbikos nyilatkozatokat megnézzük, akkor azt látjuk, hogy akkor még nagyon is jól tudták, hogy a baloldal volt az, amelyik teret engedett a devizahitelezésnek, és ez a kormány volt az, amelyik megszüntette ezt a gyakorlatot, aztán most valamiért ezt letagadják, nem tudom, hogy mi az oka ennek, ez egy másik történet. Engedje meg, hogy az ön felszólalására reagálva is elmondjam, hogy azokkal kezdeményezték a mai vitanapot, akik a fő okozói a devizahiteles válságnak. [[Közbeszólás az MSZP soraiból: Már megint hazudsz! Szabó Timea: Hét éve kormányoztok!]] Önök a tettesekkel együttműködve hivatkoznak az áldozatokra. [[Bangóné Borbély Ildikó: Hol vannak a képviselők?]] Mindezektől függetlenül abban egyetérthetünk, hogy közös cél a devizahiteles családok megsegítése. Még egyszer mondom: ezért döntött a kormány az árfolyamgátról, a végtörlesztésről és a banki elszámoltatásról. A kormány intézkedései összesen 1,4 millió embernek nyújtottak segítséget. [[Bangóné Borbély Ildikó: Ők tudják?]] De itt nem lehet megállni, van még teendő, ezért a kormány folyamatosan vizsgálja, hogy hogyan nyújthatna további segítséget a bajba jutott családoknak. [[Dr. Hadházy Ákos: Megérte bejönni! Dr. Szakács László: Csaba! Az megvan, hogy nem írták alá?]] Aki végighallgatja a jobbikos felszólalásokat ezekben a hetekben, az könnyen azt hihetné, hogy a párt szívén viseli ezt a kérdést. Azonban a Jobbik múltbeli tettei könnyen cáfolják ezt, az a helyzet. A jegyzőkönyvek vádlón tanúskodnak. [[Közbeszólás a Jobbik soraiból: Na!]] A helyzet az, hogy például a párt elnöke nem szavazta meg a devizahitelek betiltásáról és a kamatemelés korlátozásáról szóló törvényt. A Jobbik és Vona Gábor nem szavazta meg az árfolyamgát bevezetését sem, amely egyébként - ön erről nem szólt - 185 ezer hitelesnek nyújtott segítséget. A Jobbik elnöke nem szavazta meg a kilakoltatási moratórium meghosszabbítását, és egyébként nem szavazta meg a forintosításról szóló törvényt sem. [[Z. Kárpát Dániel: Ki van kormányon?]] Így ebben az esetben is elmondhatjuk, hogy ha a Jobbikon múlna, akkor ma magasabb lenne a törlesztő, több maradna a bankoknál, és többen mennének csődbe. Ezért, amit itt maguk művelnek, az több mint vérlázító és maga a képmutatás. [[Derültség a Jobbik soraiban.]] Tisztelt jobbikos Képviselők! Ha már itt páran összejöttek, akkor engedjék meg, hogy felhozzak még pár dolgot azért is, mert az elmúlt hetekben nem ülésezett a parlament, nem voltak napirend előtti felszólalások sem. Arról van szó, hogy a Jobbik minősíthetetlen hangnemben sérteget egyes társadalmi csoportokat Magyarországon. Kezdték először a határon túli magyarokkal. A Jobbik egyik vezetője szerint a határon túli magyarok között - idézem - nagy az elhülyülésre való hajlam, és az indiánokhoz hasonlóan őket is meg lehet venni egy marék üveggyönggyel. [[Közbeszólás a Jobbik soraiból.]] Aztán Mirkóczki képviselő úr rázta meg a sértegetésfát [[Folyamatos zaj. Az elnök csenget. Dr. Bárándy Gergely: Neked válaszolni kellene! Nem napirend előttit mond, hanem válaszol, ugye?]] , és sajtóhírek szerint azt mondta a Jobbik nyári táborában, hogy a választók jelentős részét csak az érdekli, hogy vegyen egy sört a Tescóban, és megnézze este a meccset. Arrogancia és lenézés a köbön, bármelyik SZDSZ-fióka megirigyelhetné ezt. Aztán jött Vona Gábor, aki lassan egy hónapja úgy minősítette a magyar időseket, mint talán még senki az elmúlt harminc évben. Hiába próbálják letagadni, hiába tennék meg nem történtté, a becsmérlő szavak ott pirulnak a pártelnök Facebook-oldalán. Vona Gábor azt mondta - idézem -, hogy a nyugdíjasok szemében a gyűlölet lobog, szájukból a szennyvíz folyik, magukból kivetkőzve ugranak egymásnak, vért akarnak ontani remegő kezeikkel, és ordibálnak trágárul. [[Szávay István: Nem ezt mondta! Hazudsz! Dr. Apáti István közbeszól. Gyöngyösi Márton közbeszól.]] Na, ilyen az, amikor a cicás képeken túl egy pillanatra megláthatjuk a Jobbik valódi arcát. No, nem egy szép látvány egy olyan párt arca, amelyik a pénzért és a hatalomért valóban bármire képes. [[13.30]] Szeretném önöknek és önnek is elmondani, tisztelt pártelnök úr, hogy nincs az a politikai véleménykülönbség, amely bármilyen alapot adna, hogy ilyen szavakkal sértsenek vérig bármilyen társadalmi csoportot Magyarországon; sem a fiatalokat, sem az időseket nem lehet így megalázni. Holnap már egy hónapja annak, hogy Vona Gábor közzétette a botrányos bejegyzését. Azt gondolom, hogy ez kiváló alkalom arra, hogy bocsánatot kérjen [[Szilágyi György közbeszól.]] - nem más nevében, nem mások nevében, hanem a saját maga nevében. Ne kenje másra, ne maszatoljon, és kérjen bocsánatot, több millióan várják ezt! Köszönöm, hogy meghallgatott. [[Sallai R. Benedek: Még a Kósa se tapsol!]]
Köszönöm szépen, államtitkár úr. Tisztelt Képviselőtársaim! Ezzel a napirend előtti felszólalások végére értünk. Tájékoztatom önöket, tisztelt képviselőtársaim… [[Közbeszólások az ellenzék soraiból: Lajos! Lajos! Csenget.]] Képviselőtársaim, jól hallották. Tájékoztatom önöket, hogy L. Simon László fideszes képviselőtársunk mentelmi jogának felfüggesztésére irányuló indítvány érkezett 25.B.11.155/2017/2-II. számon a Pesti Központi Kerületi Bíróságtól magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. Tisztelt Országgyűlés! Mivel 13 óra 31 perc van, áttérhetünk a határozathozatalokra. Bejelentem, hogy 40 képviselőtársunk a szükséges támogató aláírás benyújtásával az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte „A Lex CEU eltörléséről” szóló T/16761. számú és „A bírósági végrehajtásról szóló 1994. évi LIII. törvénynek a kilakoltatási moratórium megújításához szükséges módosításáról” szóló T/16750. számú előterjesztés megtárgyalása érdekében.Arról is tájékoztatom a tisztelt Országgyűlést, hogy az MSZP képviselőcsoportja kezdeményezte a törvényjavaslatok határozati házszabályi rendelkezésektől való eltéréssel történő tárgyalását. A Házbizottság ülésén nem alakult ki konszenzus, így a szükséges támogatás hiányában a házelnök úr ezeket nem terjesztette elő. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást. Kérem, kézfelemeléssel szavazzanak! [[Szavazás. Közbeszólás az MSZP soraiból: Látható többség!]] Ez így igaz, látható, de figyelembe véve a sok üres helyet is, megállapítom, hogy az Országgyűlés nem fogadta el a határozatot, és nem határozatképes. [[Moraj, közbeszólások az ellenzék soraiból.]] Szanyi képviselő úr, mindjárt nyomógombbal ezt ellenőrizni fogjuk. Bejelentem azt is, hogy Balla György frakcióvezető-helyettes úr levélben kezdeményezte a szavazás szavazatszámláló gép alkalmazásával történő megismétlését. Az indítványnak megfelelően most kérdezem a tisztelt Országgyűlést, elfogadja-e az elnöki jogkörben előterjesztett napirendi javaslatot. Kérem, szavazatszámláló gép segítségével most szavazzanak! [[Szavazás.]] Megállapítom, hogy az Országgyűlés a napirend elfogadása során 57 igen szavazattal - 141-en nem szavaztak -, nem szavazat és tartózkodás nélkül, mivel nem határozatképes az Országgyűlés, nem fogadta el a napirendet. A házszabály 14. § (2) bekezdése alapján megállapítom a hiányzó képviselők névsorát.A házszabály rendelkezései alapján elfogadott napirendi javaslat hiányában a napirend egyetlen pontja sem tárgyalható. Tájékoztatom Önöket, hogy az Országgyűlés következő ülésére várhatóan szeptember 18-án kerül sor. Megköszönöm jelenlétüket. Az ülést bezárom. [[Az ülés 13 óra 35 perckor ért véget.]]